Foto’s: Skattige prinses Charlotte gaan kleuterskool toeDie skattige prinses Charlotte op haar eerste skooldag. (Foto: Instagram/Kensington-paleis) Die skattige prinses Charlotte, prins William en sy vrou Kate se dogtertjie, is Maandag vir die eerste keer kleuterskool toe. Willcocks Nursery School is naby Kensington-paleis in Londen geleë. Kate, wat swanger is met haar en prins William se derde baba, het die foto’s van die glimlaggende tweejarige prinsessie buite die paleis geneem. Die skool word op sy webwerf deur regeringsinspekteurs as “uitstekend” bestempel en word beskryf as tradisioneel. Die skool sê hy “streef daarna om sy etos vir hoë standaarde, uitmuntendheid en goeie maniere te behou”. Die skoolfooie beloop ongeveer £3 050,00 (sowat R51 000) per kwartaal vir oggende en £1 800,00 (ongeveer R30 000) vir middae. Prinses Charlotte is vierde in lyn om die troon op te volg ná haar pa, ouer boetie, prins George, en haar oupa, prins Charles. Prins William het as kind ook kleuterskool toe gegaan, in teenstelling met vorige senior koninklikes. Prins George het in September verlede jaar sy laerskoolloopbaan begin by Thomas’s Battersea, ŉ privaatskool in suidwes-Londen. Prins William en Kate se derde baba word in April gebore.